b'\n_START_ARTICLE_\nMichael Landon\n_START_SECTION_\nHenkil\xc3\xb6historia\n_START_PARAGRAPH_\nHigh school -aikana Landon menestyi hyvin yleisurheilussa, eritoten keih\xc3\xa4\xc3\xa4nheitossa. H\xc3\xa4n sai urheilustipendin Etel\xc3\xa4-Kalifornian yliopistoon mutta ei voinut jatkaa urheilu-uraansa k\xc3\xa4sivamman vuoksi. T\xc3\xa4m\xc3\xa4n vuoksi h\xc3\xa4n siirtyi n\xc3\xa4yttelem\xc3\xa4\xc3\xa4n pikkurooleja pieniss\xc3\xa4 n\xc3\xa4ytelmiss\xc3\xa4 ja vaihtoi my\xc3\xb6hemmin nimens\xc3\xa4 Michael Landoniksi. Nimen h\xc3\xa4n valitsi Los Angelesin puhelinluettelosta._NEWLINE_Tuottaja Herman Cohen l\xc3\xb6ysi nuoren Landonin ja kiinnitti h\xc3\xa4net elokuvaansa Nuori ja uhmaava (I Was a Teenage Werewolf, 1957) Tony Riversin rooliin. H\xc3\xa4n n\xc3\xa4ytteli my\xc3\xb6s nimiroolin elokuvassa Tom Dooley \xe2\x80\x93 kapinallinen (The Legend of Tom Dooley, 1959)._NEWLINE_Saman vuonna h\xc3\xa4n liittyi televisiosarja Bonanzan n\xc3\xa4yttelij\xc3\xa4kaartiin, jossa h\xc3\xa4n esitti Cartwrightien perheen nuorinta poikaa, Joe Cartwrightia, ja h\xc3\xa4nest\xc3\xa4 tuli nopeasti yksi sarjan rakastetuimpia hahmoja. Sarjan l\xc3\xa4hestyess\xc3\xa4 p\xc3\xa4\xc3\xa4t\xc3\xb6st\xc3\xa4 Landon pyysi ja sai luvan ohjata muutamia sarjan jaksoja. Sarja lopetettiin 14 vuoden ja 461 jakson j\xc3\xa4lkeen._NEWLINE_Pian Bonanzan lopettamisen j\xc3\xa4lkeen Landon n\xc3\xa4ytteli televisioelokuvassa nimelt\xc3\xa4 Little House on the Prairie (Pieni talo preerialla). Elokuva perustui kirjailija Laura Ingalls Wilderin samannimiseen lastenkirjaan ja kehittyi my\xc3\xb6hemmin televisiosarjaksi, jota tuotettiin kahdeksan vuoden ajan (1974\xe2\x80\x931983). Landon n\xc3\xa4ytteli Ingallsin perheen is\xc3\xa4\xc3\xa4, Charles Ingallsia, mutta my\xc3\xb6s tuotti, k\xc3\xa4sikirjoitti ja ohjasi sarjaa sek\xc3\xa4 toimi sarjan vastaavana tuottajana._NEWLINE_Kun Pieni talo preerialla p\xc3\xa4\xc3\xa4ttyi vuonna 1983, Landon tuotti viel\xc3\xa4 televisiosarjan Enkeli maantiell\xc3\xa4 (Highway to Heaven). Sarja p\xc3\xa4\xc3\xa4ttyi vuonna 1989, kun Landonin hyv\xc3\xa4 yst\xc3\xa4v\xc3\xa4 Victor French kuoli keuhkosy\xc3\xb6p\xc3\xa4\xc3\xa4n._NEWLINE_Vuonna 1991 Landon esiintyi viel\xc3\xa4 televisioyhti\xc3\xb6 CBS:n tuottamassa kaksituntisessa uuden sarjan Us pilottijaksossa. Sarjasta oli tarkoitus tulla Landonin nelj\xc3\xa4s menestyssarja, mutta samana vuonna h\xc3\xa4nell\xc3\xa4 todettiin haimasy\xc3\xb6p\xc3\xa4, joka oli levinnyt maksaan. Ennuste oli huono, ja Landonin viimeisist\xc3\xa4 haastatteluista pystyy havaitsemaan, ett\xc3\xa4 h\xc3\xa4n tiesi kuolevansa. H\xc3\xa4nen viimeinen julkinen esiintymisens\xc3\xa4 oli The Tonight Show\xe2\x80\x99ssa kes\xc3\xa4kuussa 1991. Pian t\xc3\xa4m\xc3\xa4n j\xc3\xa4lkeen h\xc3\xa4n kuoli Malibussa, Kaliforniassa perheens\xc3\xa4 ja yst\xc3\xa4viens\xc3\xa4 keskell\xc3\xa4. H\xc3\xa4net haudattiin Hillside Memorial Park Cemetery -hautausmaalle Culver Cityss\xc3\xa4 Kaliforniassa._NEWLINE_Landon meni naimisiin kolmesti. H\xc3\xa4nen ensimm\xc3\xa4inen vaimonsa oli h\xc3\xa4nt\xc3\xa4 kuusi vuotta vanhempi lainopillinen sihteeri Dodie Frasier. Landon adoptoi Frasierin pojan, Markin, sek\xc3\xa4 toisen pojan. Landon ja Frasier erosivat vuonna 1962, ja Landon meni naimisiin malli (Marjorie) Lynn Noen kanssa. Lynn Noella oli tyt\xc3\xa4r edellisest\xc3\xa4 avioliitosta, ja Landon ja Lynn saivat nelj\xc3\xa4 lasta. Avioliitto n\xc3\xa4ytti onnelliselta "Hollywood-avioliitolta", joten juorulehdet iskiv\xc3\xa4t Landonin kimppuun, kun Landon aloitti seurustelun Cindy Clericon kanssa. Clerico oli meikkitaiteilija Landonin Pieni talo preerialla -sarjassa. Landon ja Clerico avioituivat vuonna 1983 ja saivat kaksi lasta._NEWLINE_Vuonna 1995 Landonin kanssan\xc3\xa4yttelij\xc3\xa4 Melissa Gilbert nimesi poikansa Michael Garrett Boxleitneriksi Landonin muistoksi._NEWLINE_Landonin ja Clericon tyt\xc3\xa4r Jennifer Landon on n\xc3\xa4ytellyt muun muassa saippuasarjassa As the World Turns.\n_START_SECTION_\nKunnianosoitukset\n_START_PARAGRAPH_\nSuorituksistaan televisiotuotannon hyv\xc3\xa4ksi Michael Landon sai t\xc3\xa4hden Hollywood Walk of Fame -k\xc3\xa4velykadulle, 1500 North Vine Streetille._NEWLINE_Vuonna 1998 Landon valittiin Oklahoma Cityn National Cowboy & Western Heritage Museum -museon Western Performers Hall of Fame -kunniagalleriaan.'